LIT จ่อปันผล 0.33 บ.ลุ้นยอดปล่อยสินเชื่อแตะ 1.3 หมื่นลบ. ดันรายได้ปี 62 โตเข้าเป้า 20%
LIT จ่อปันผล 0.33 บ.ลุ้นยอดปล่อยสินเชื่อแตะ 1.3 หมื่นลบ. ดันรายได้ปี 62 โตเข้าเป้า 20%
19 เม.ย. 2562

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า ที่ประชุมสามัญผู้ถือหุ้นประจำปี 2562 เมื่อวันที่ 19 เมษายน 2562 ที่ผ่านมา มีมติอนุมัติให้จ่ายเงินปันผล จากผลการดำเนินงานปี 2561 (ระหว่าง  1 มกราคม – 31 ธันวาคม 2561) ในอัตรา 0.33 บาท/หุ้น รวมเป็นเงินทั้งสิ้น 72.83 ล้านบาท กำหนดจ่ายวันที่ 3 พฤษภาคมนี้
สำหรับทิศทางกลยุทธ์ปี 2562 บริษัทฯจะมุ่งเน้นการเติบโตอย่างยั่งยืน และมุ่งเพิ่มขีดความสามารถในการแข่งขัน ควบคู่ไปกับการบริหารจัดการความเสี่ยงภายใต้แผนการดำเนินธุรกิจระยะยาวโดยในปี 2562 บริษัทมีเป้าหมายที่จะเติบโตในเชิงของรายได้เฉลี่ยปีละประมาณ 10-20% และคาดว่าจะทำสถิติสูงสุดตั้งแต่เข้าจดทะเบียนในตลาดหลักทรัพย์ เอ็ม เอ ไอ ได้เช่นเคย
ขณะที่มีมูลค่าพอร์ตลูกหนี้สินเชื่อรวมปรับตัวเพิ่มขึ้นให้ได้ถึง 2,930 ล้านบาท จากปีก่อนอยู่ที่ 2,547.73  ล้านบาท รวมทั้งมีเป้าหมายการปล่อยสินเชื่อมากกว่า 13,000 ล้านบาท จากปีก่อนอยู่ที่ 10,980.26 ล้านบาท
ทั้งนี้ บริษัทฯ ยังคงมุ่งมั่นพัฒนาสินเชื่อใหม่ๆ เพื่อตอบสนองความต้องการของลูกค้าเอสเอ็มอี  อีกทั้งมีผลิตภัณฑ์ทางการเงินครบวงจร และเพิ่มความหลากหลายของผลิตภัณฑ์ทางการเงินให้ครอบคลุมตั้งแต่สินเชื่อต้นน้ำ สินเชื่อกลางน้ำ และสินเชื่อปลายน้ำ รวมทั้งบริษัทฯ จะใช้ช่องทาง Digital Marketing ในการหาลูกค้าใหม่ๆ เพื่อเป็นอีกหนึ่งช่องทางในการให้ผู้ที่ต้องการสินเชื่อมุ่งหวัง เข้ามาเป็นลูกค้าของบริษัทฯ
อย่างไรก็ตาม ในปีนี้คาดว่าจะสามารถเปิดวงเงินให้กับลูกค้าที่ได้รับจากช่องทาง Digital Marketing คิดเป็นสัดส่วน 10% ของจำนวนลูกค้ารายใหม่ ในขณะเดียวกันบริษัทอยู่ในระหว่างการพัฒนาเทคโนโลยี เพื่อเพิ่มประสิทธิภาพการทำงานให้มีความสะดวก และรวดเร็วขึ้น สนองความต้องการของลูกค้าได้รับอนุมัติสินเชื่อในเวลาเร็วกว่าเดิมมากขึ้น อีกทั้ง บริษัทฯได้มีการปรับโครงสร้างภายในองค์กรให้มีความคล่องตัวเพื่อเพิ่มประสิทธิภาพในการทำงานให้มีความรวดเร็ว ซึ่งจะทำให้ลูกค้ามีความสะดวกรวดเร็วในการทำธุรกรรมทางการเงินเพิ่มขึ้นอีกด้วย
ขณะเดียวกัน บริษัทมีการบริหารจัดการความเสี่ยงอย่างเข้มงวด โดยมีนโยบายตั้งสำรองหนี้สงสัยจะสูญในสัดส่วน (Reserve) 6-7% ของยอดลูกหนี้คงเหลือสุทธิจากหลักประกัน เพื่อรองรับมาตรฐานบัญชีใหม่ TFRS9 และบริษัทมั่นใจว่าจะไม่ได้รับผลกระทบจากกรณีดังกล่าว เพราะมีการบริหารจัดการพอร์ตสินเชื่อเพื่อกระจายความเสี่ยงไว้เป็นอย่างดี
นอกจากนี้ ถึงแม้ว่าบริษัทจะเพิ่มการสำรองหนี้สงสัยจะสูญในอัตราที่สูงขึ้น  แต่ด้วยความมุ่งมั่น และความพยายามของบริษัทที่จะยกระดับผลงานให้ดีอย่างต่อเนื่อง และมีกำไรสุทธิสูงขึ้น เหนือการตั้งสำรองอยู่ตลอดก็เพื่อต้องการให้ธุรกิจเติบโตอย่างมั่นคงและยั่งยืน
อนึ่ง ผลการดำเนินงานย้อนหลัง LIT นับตั้งแต่เข้าจดทะเบียนในตลาดหลักทรัพย์ฯ ทำสถิติสูงสุดใหม่ในทุกปี โดยปี 2557-2561 กำไรสุทธิ 47.81 ล้านบาท 70.45 ล้านบาท 100.66 ล้านบาท 145.49 ล้านบาท และ 148.84 ล้านบาท และมีพอร์ตลูกหนี้สินเชื่ออยู่ที่ 2,548 ล้านบาท และมียอดปล่อยสินเชื่อถึง 10,980 ล้านบาท ณ สิ้นปี 2561 ที่ผ่านมา